Əlibala Hacızadə

Hacızadə Əlibala Qüdrət oğlu () — yazıçı, 1962-ci ildən Azərbaycan Yazıçılar Birliyinin üzvü.

 Həyatı 
Əlibala Hacızadə 1935-ci il avqustun 28-də Biləsuvar rayonunun Ağalıkənd kəndində anadan olmuşdur. Rayonun Xırmandalı kənd orta məktəbini bitirdikdən sonra ADU-nun şərqşünaslıq fakültəsinin fars şöbəsində təhsil almışdır (1953–1958). Azərbaycan EA Yaxın və Orta Şərq xalqları İnstitutunda kiçik elmi işçi kimi əmək fəaliyyətinə başlamışdır (1958). Əfqanıstanda mütərcimlik etmişdir (1966–1970).

Sonra yenidən Azərbaycan EA Yaxın və Orta Şərq xalqları İnstitutunda (indiki Şərqşünaslıq İnstitutunda) baş elmi işçi vəzifəsində işləmiş (1976-cı ildən) və ömrünün sonuna qədər həmin institutun İran filologiyası şöbəsində çalışmışdır. 1994–96-cı illərdə "Nizami" jurnalının baş redaktoru olmuşdur. "Mənim müəlliməm" adlı ilk hekayəsi 1956-cı ildə Uşaqgəncnəşrin buraxdığı "Gəncliyin səsi" almanaxında dərc olunmuşdur. Bundan sonra dövri mətbuatda vaxtaşırı çıxış edirdi. 2009-cu ilin oktyabr ayında vəfat edib.

"İtkin gəlin" romanı əsasında yazdığı ssenarisinə 12 seriyalı bədii televiziya filmi çəkilmişdir (1993–1994).

2002-ci ildə Vətəndaş Həmrəyliyi Partiyasına üzv olub. 2003-2008-ci illərdə VHP Ali Məclisinin üzvü olub.

 Yaradıcılığı 
Əlibala Hacızadənin Azərbaycan ədəbiyyatına gətirdiyi yeni mövzulardan biri elmi mühitin təsviridir. O, "Təyyarə kölgəsi", "Vəfalım mənim" romanları ilə elm adamlarının bir növ qapalı olan həyatını geniş oxucu kütləsinə çatdırdı..

1980-ci illərin ikinci yarısında Ə. Hacızadənin qələmə aldığı "Möcüzə" romanı o dövrdə baş verən mürəkkəb ictimai proseslərə özünəməxsus bir baxışı əks etdirirdi.

Yazıçının XX əsr İran poeziyasının məşhur nümayəndələrindən olan Fərruxi Yəzdiyə həsr olunmuş monoqrafiyası dünya şərqşünaslığında bu böyük şairin həyat və yaradıcılığı haqqında ilk geniş tədqiqatdır. Bundan başqa o, müasir İran romanının tipologiyasına dair fundamental elmi araşdırmanın müəllifidir. Əlibala Hacızadə həmçinin bir sıra orta əsr mənbələrini dilimizə tərcümə etmişdir.

 Mükafatları 
Əlibala Hacızadə Azərbaycan Respublikası Prezidentinin fərdi təqaüdçüsü olmuş, İranda "Ölməz şəxsiyyətlər" mükafatına layiq görülmüş, çoxillik elmi fəaliyyətinə görə Azərbaycan Milli Elmlər Akademiyası Rəyasət Heyətinin fəxri fərmanı ilə təltif edilmişdir.

 Kitabları 
 Heykəl gülür (hekayələr). Bakı: Uşaqgəncnəşr, 1961, 54 səh.
 Unutmaq olmur (povest). Bakı: Uşaqgəncnəşr, 1963, 115 səh.
 Məhəbbət olmayan evdə (povestlər). Bakı: Azərnəşr, 1965, 100 səh.
 Fərruxi Yəzdinin poeziyası. Bakı: Elm, 1965, 198 səh.
 Cehiz (hekayələr). Bakı: Gənclik, 1969, 154 səh.
 Pəhləvan (hekayələr). Bakı: Gənclik, 1974, 31 səh.
 Təyyarə kölgəsi (roman). Bakı: Gənclik, 1974, 287 səh. (təkrar nəşr: 1992)
 İtkin gəlin (roman). Bakı: Gənclik, 1979, 215 səh.
 Əfsanəsiz illər (roman). Bakı: Gənclik, 1981, 353 səh.
 Ayrılığın sonu yoxmuş. Bakı: Gənclik, 1983, 432 səh.
 Vəfalım mənim. Bakı: Gənclik, 1985, 344 səh. (təkrar nəşr: 1992)
 Dünyanı tanı. Bakı: Gənclik, 1990, 450 səh.
 İtkin gəlin (roman trilogiya). I kitab. Bakı: Azərnəşr, 1992.
 İtkin gəlin (roman trilogiya). II kitab. Bakı: Azərnəşr, 1992.
 İtkin gəlin (roman trilogiya). III kitab. Bakı: Azərnəşr, 1992.
 Sevəcəyəm (şerlər, hekayələr). Bakı: Diplomat, 2001, 170 səh.
 Əsərləri (10 cilddə). I c. Bakı: Nafta-Press, 2004, 501 səh.

 Əsərləri 
 Əlibala Hacızadə — Ölüm Yoxdur
 Əlibala Hacızadə — Möcüzə
 Əlibala Hacızadə — Yandırılmış Adam
 Əlibala Hacızadə — Təyyarə Kölgəsi
 Əlibala Hacızadə — Dünyanı Tanı
 Əlibala Hacızadə — Vəfalım Mənim
 Əlibala Hacızadə — Əfsanəsiz İllər
 Əlibala Hacızadə — İtkin Gəlin
 Əlibala Hacızadə — İnam

 Xarici keçidlər 

Kateqoriya:Azərbaycan yazıçıları
Kateqoriya:Azərbaycanlı yazıçılar
Kateqoriya:Azərbaycan şairləri
Kateqoriya:Azərbaycanlı şairlər
Kateqoriya:Azərbaycan tərcüməçiləri
Kateqoriya:Azərbaycanlı tərcüməçilər
Kateqoriya:Azərbaycan ədəbiyyatşünasları
Kateqoriya:Azərbaycanlı ədəbiyyatşünaslar
Kateqoriya:İranşünaslar
Kateqoriya:Vətəndaş Həmrəyliyi Partiyasının üzvləri 
Kateqoriya:Azərbaycan Respublikası Prezidentinin fərdi təqaüdçüləri